Olen eelnevalt maininud, kui tore on, et vähemalt osadel lammastel on võimalik praegugi väljas hulkuda. Sellel on siiski omad halvad küljed ka. Nimelt kuna nad jalutavad täiesti vabalt, aeda ümber ei ole, siis on neil võimalus pahandustki teha. Arvasin varem, et puid koorivad rohkem kitsed, kuid sel nädalal tõestasid lambad, et nemadki saavad sellega suurepäraselt hakkama. Minu noorest õunapuust, täpsemalt Tallinna  pirnõunast, ei ole enam midagi järgi. Kogu tüvi on niivõrd paljaks kooritud, et ei jää muud üle, kui kevadel uus puu osta. Ja mina veel lootsin järgmisel aastal esimesi õunu saada. Hea, et pirnipuu õnnestus viimasel hetkel päästa.